KOMMISSIONENS GENNEMFØRELSESAFGØRELSE (EU) 2021/773

af 10. maj 2021

om bemyndigelse af medlemsstaterne til i overensstemmelse med Rådets direktiv 1999/105/EF midlertidigt at træffe afgørelse om ligestilling af forstligt formeringsmateriale af visse kategorier produceret i visse tredjelande

(meddelt under nummer C(2021) 3194)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 1999/105/EF af 22. december 1999 om markedsføring af forstligt formeringsmateriale (1), særlig artikel 19, stk. 3, og

ud fra følgende betragtninger:

(1) Ved Rådets beslutning 2008/971/EF (2) er der fastsat regler for indrømmelse af ligestilling til visse tredjelande for så vidt angår godkendelse og registrering af grundmateriale og efterfølgende produktion af forstligt formeringsmateriale af dette grundmateriale. De pågældende tredjelande er medlemmer af OECD-ordningen for certificering af forstligt formeringsmateriale, som flyttes i international handel (»OECD-ordningen vedrørende skovfrø og -planter«).

(2) Beslutning 2008/971/EF omfatter forstligt formeringsmateriale af kategorierne »lokalitetsbestemt«, »udvalgt« og »kvalificeret«.

(3) I 2011 omfattede reglerne og forskrifterne i OECD-ordningen for skovfrø og -planter (3) forstligt formeringsmateriale af kategorierne »lokalitetsbestemt«, »udvalgt« og »kvalificeret«. Reglerne i OECD-ordningen for ordningen for skovfrø og -planter blev ændret i 2013 for at medtage kategorien »afprøvet« (3).

(4) Så længe der ikke foreligger en afgørelse på EU-plan vedrørende ligestilling af forstligt formeringsmateriale af kategorien »afprøvet«, kan medlemsstaterne bemyndiges til at træffe afgørelser på nationalt plan i henhold til artikel 19, stk. 3, i direktiv 1999/105/EF.

(5) I 2018 blev Det Forenede Kongerige medlem af OECD-ordningen for skovfrø og -planter. Det Forenede Kongerige blev opført som et tredjeland i bilag I til beslutning 2008/971/EF (4), uden at det berører EU-rettens anvendelse på og i Det Forenede Kongerige for så vidt angår Nordirland i overensstemmelse med artikel 5, stk. 4, i protokollen om Irland/Nordirland i udtrædelsesaftalen sammenholdt med bilag 2 til nævnte protokol.

(6) Medlemsstaterne bør bemyndiges til midlertidigt at træffe afgørelse om ligestilling af forstligt formeringsmateriale af kategorien »afprøvet«, der er produceret i de tredjelande, der er opført i bilag I til beslutning 2008/971/EF, indtil beslutning 2008/971/EF er blevet ændret. Medlemsstaterne bør i den forbindelse sikre, at det materiale, der skal importeres, i alle henseender giver tilsvarende garantier som forstligt formeringsmateriale, der er produceret i Unionen og opfylder kravene i direktiv 1999/105/EF.

(7) I betragtning af den tid, der er nødvendig for en eventuel forlængelse af beslutning 2008/971/EF og for at undgå enhver risiko for afbrydelse af importen til medlemsstaterne, bør denne afgørelse anvendes indtil den 31. december 2024.

(8) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1 1. Medlemsstaterne bemyndiges til at beslutte, om forstligt formeringsmateriale af kategorien »afprøvet«, som er produceret i et tredjeland, der er opført i bilaget, frembyder de samme garantier som forstligt formeringsmateriale, der er produceret i Unionen og opfylder kravene i direktiv 1999/105/EF. 2. I stk. 1 forstås ved: a) »garantier«: garantier vedrørende følgende: i) godkendelse af grundmateriale til produktion af forstligt formeringsmateriale og ii) de foranstaltninger, der er truffet med henblik på efterfølgende produktion af forstligt formeringsmateriale af dette grundmateriale med henblik på markedsføring b) »forstligt formeringsmateriale af kategorien »afprøvet««: forstligt formeringsmateriale: i) som er produceret af de typer grundmateriale, der er opført i bilaget, og ii) som tilhører de respektive arter eller kunstige hybrider, der er opført i bilag I til direktiv 1999/105/EF.

Artikel 2 Medlemsstaterne underretter straks Kommissionen og de øvrige medlemsstater om eventuelle afgørelser, de træffer i henhold til denne afgørelse, og om eventuel tilbagetrækning af sådanne afgørelser.

Artikel 3 Denne afgørelse anvendes indtil den 31. december 2024.

Artikel 4 Denne afgørelse er rettet til medlemsstaterne.

Udfærdiget i Bruxelles, den 10. maj 2021. På Kommissionens vegne Stella KYRIAKIDES Medlem af Kommissionen

(1) EFT L 11 af 15.1.2000, s. 17.

(2) Rådets beslutning 2008/971/EF af 16. december 2008 om ligestilling af forstligt formeringsmateriale produceret i tredjelande (EUT L 345 af 23.12.2008, s. 83).

(3) Decisions of the Council of the Organisation for Economic Cooperation and Development, Decision of the Council establishing the OECD Scheme for the Certification of Forest Reproductive Material Moving in International Trade [OECD/LEGAL/0355]. https://legalinstruments.oecd.org/en/instruments/OECD-LEGAL-0355.

(4) Europa-Parlamentets og Rådets afgørelse (EU) 2021/536 af 24. marts 2021 om ændring af Rådets beslutning 2008/971/EF, for så vidt angår ligestilling af forstligt formeringsmateriale produceret i Det Forenede Kongerige (EUT L 108 af 29.3.2021, s. 1).